23. schôdza NR SR - 2.deň - B. popoludní
Dátum: 2021-01-27
Poslanec: Suja, Miroslav (-)
Druh vystúpenia: Vystúpenie v rozprave

66. Ďakujem za slovo, pán podpredseda. Vážení kolegovia, kolegyne, páni ministri, kto sú naši spojenci, v tom má naša vláda jasno a rozumiem tomu, s mnohými vecami súhlasím, ale s viacerými možno nie. Ale viete, s čím nesúhlasím? Prečo útočíme na Rusko, keď väčšina obyvateľov Slovenskej republiky je za dobré vzťahy? Väčšina mojich predrečníkov z vládnej koalície si každý kopol do Ruska, ale väčšina občanov Slovenskej republiky je za dobré vzťahy s Ruskom. Tak sme v NATO, dobre, možno s tým ja nesúhlasím, možno väčšina obyvateľov Slovenska s tým nesúhlasí. Sme tam, plníme si záväzky, ale to neznamená, že pri každej príležitosti zaútočíme na svetovú veľmoc, ktorá si myslím, že nás nejako neohrozuje ani nám nerobí zle. Sme tak malá krajina, že mali by sme mať dobré vzťahy s každým. Sme v NATO, ale nebráni nám to mať dobré vzťahy s Ruskom. Tak si myslím, že tieto vystúpenia a tieto útoky sú úplne zbytočné. Položme si otázku, koho potom háji záujmy vláda Slovenskej republiky? Občanov Slovenskej republiky to asi nebudú alebo občania, lebo tí nechcú, aby sa zvyšovalo napätie medzi Slovenskom a Ruskou federáciou. Chcú mať s Ruskou federáciou dobré vzťahy, ak tu niekto z vás, kolegovia, chce mať zlé vzťahy s Ruskou federáciou, nech zdvihne ruku a povie to normálne, áno, ja chcem mať s Ruskom zlé vzťahy, ale občania Slovenskej republiky chcú mať s Ruskou federáciou dobré vzťahy. Prečo my by sme mali mať s nimi zlé vzťahy? Možno to neni z obrannej stratégii, ja hovorím len na to, čo hovorili moji predrečníci. Hovoríte o obrannej stratégii. Ja sa spýtam jednu vec. Riaditeľ leteckých opravovní, v skratke to budem hovoriť LOTO, Galko uzavrel zmluvu s koncernom Rostek. A to už nie je problém? To už neni proti našim záujmom, ktoré chcete hájiť ako v rámci NATO? Však Rostek aj všetky jeho firmy je na sankčnom zozname Európskej Únie aj Spojených štátov. A on ide a uzavrie zmluvu na opravu vrtuľníkov, pozriem si to, aby som čítal dobre, Mi-8, Mi-17. Neni toto v priamom rozpore s embargom? Áno, odvolali ste sa na jednu zmluvu, ale tú zmluvu som nevidel a nikto mi ju doteraz neposlal. To znamená, že keď tá zmluva nie je a ani za Čínu som nedostal, to znamená, že tá odpoveď bola klamlivá. Preto som s tým teraz vystúpil, ale, pán minister, prosím vás, môžte potom vystúpiť. Ďakujem. Tak sa preto pýtam, keď je tu aj ministrer alebo bol tu, zahraničných vecí, či vedel o iniciatíve pána Galka a či to nevadí? Výborne. Takisto mi vadí jedna vec. Fabrika Tisovec je to z regiónu, kde je hladová dolina. Vyrábala UDS-ky, ale v rámci toho embarga už ich nemôže vyvážať do Ruskej federácie, preto skrachovala a prepustila všetkých zamestnancov. Takže vrtuľníky nevadia aj keď sa odvoláme na nejakú zmluvu, o ktorej nevieme, a to nemusia mať ani začiernenú, ale taká fabrika vadí. (Reakcie z pléna.) Zmenil sa majiteľ, kúpil ju niekto úplne druhý. Pôvodná, ktorá vyvážala, skrachovala. A teraz je výroba v tak malom objeme, že tých ľudí môžme rátať na pár, nie predtým na stovky, pán minister. Ale ak vás poprosím, môžte reagovať na mňa potom, nemusíte mi skákať do reči, ja vystupujem slušne, korektne. (Reakcie z pléna.) Tak potom, keď skončím, nech sa páči, môžte na mňa reagovať. Ja neviem, či je takáto kultúra teraz tu, ale dobre. Takže toto mi vadí. A aby som zbytočne nezdržoval, lebo pán minister silou-mocou chce odpovedať, tak ho nahám. Posledné, pán poslanec Valášek, neviem, kde odišiel. Chce, aby sme mali chránené hranice v Európskej únii, aby k nám nechodili migranti, tak tu vystúpil pred chvíľou. To hovorí asi za všetkých, každý chce mať chránené hranice. Ale potom nerozumiem, prečo Frontext, alebo Frontex robí taxikára týmto migrantom a sluhu pašerákom, ktorých týchto ľudí sem vozia a vozí ich priamo od hraníc Afriky. Koľkokrát sa pán Valášek alebo vláda obrátila na Európsku úniu a povedala, že s tým nesúhlasí, že chceme, aby tí migranti chodili sem normálne a nie ich vozili sem taxíkom, ale už mi to asi neodpovie, lebo tu nie je. Takže, páni, na jednej strane hovoríme o obrannej stratégii, na druhej strane veselo obchodujeme s Ruskom, hoci je to v rozpore so sankciami. Upravujeme si ich ako chceme, vysvetľujeme si ich ako chceme. Predpokladám, že keď bola takáto odpoveď, znamená to, že sú tam nadnárodné záujmy niekoho iného, aby bola táto zmluva uzatvorená, aby sa tieto vrtuľníky mohli opravovať a hlavne v období, keď chceme prezbrojovať a chceme sa zamerať na výzbroj NATO a západných krajín a my chceme teraz uzatvárať zmluvu alebo sme uzatvorili zmluvu, prepáčte, viete, čo tak... (Rečník odišiel od rečníckeho pultu.)